Document ID: 31998D0610

Komisijos sprendimas
1998 m. spalio 22 d.
dėl ekspertų grupių, skirtų padėti Komisijai nustatyti pagrindinių veiksmų mokslinių tyrimų ir technologijų plėtros srityje turinį bei juos orientuoti, sudarymo
(pranešta dokumentu Nr. C(1998) 3120)
(tekstas svarbus EEE)
(98/610/EB, Euratomas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos atominės energijos bendrijos steigimo sutartį,
kadangi siekiant skaidresnės Bendrijos mokslinių tyrimų ir technologijų plėtros politikos bei kad ji atliktų strategiškesnį vaidmenį, Komisija į savo politikos kūrimą pageidauja įtraukti visus moksliniais tyrimais užsiimančius darbuotojus (tarp jų ir vartotojus),
kadangi, reikia sudaryti ekspertų grupes konsultuoti Komisiją dėl pagrindinių veiksmų, nustatytų Tarybos sprendimais dėl specialiųjų programų, įgyvendinančių Europos Bendrijos penktąją bendrąją mokslinių tyrimų, technologijų plėtros ir demonstravimo programą [1] bei Europos atominės energijos bendrijos penktąją bendrąją mokslinių tyrimų ir mokomosios veiklos programą [2] (toliau - specialiosios programos), turinio ir orientavimo; kadangi remiantis sprendimu, šie pagrindiniai veiksmai tam tikrais atvejais dėl su aprėpiamų temų pobūdžiu susijusių priežasčių turi būti grupuojami kartu;
kadangi ekspertų grupių vaidmuo - padėti apibrėžti bendrąją strategiją, kuria turi būti vadovaujamasi imantis pagrindinių veiksmų arba jų grupių, ir visiškai skaidriai teikti atitinkamas išvadas;
kadangi atsižvelgiant į darbo pobūdį, šių grupių nariai turi būti iškilūs, iš daugelio pretendentų išrinkti ir reikiamą kvalifikaciją kalbamam darbui turintys asmenys;
kadangi šios ekspertų grupės turi atstovauti visiems moksliniais tyrimais užsiimantiems asmenims; todėl būtina dėti pastangas užtikrinti tolygų moterų ir vyrų dalyvavimą;
kadangi šios ekspertų grupės turi būti sudarytos ir turi būti apibrėžta jų kompetencija,
NUSPRENDĖ:
1 straipsnis
Šiuo sprendimu sudaromos šios ekspertų grupės:
- grupė "Sveikatos, maisto ir aplinkos veiksniai",
- grupė "Infekcinių ligų kontrolė",
- grupė "Ląstelių fabrikas",
- grupė "Gyventojų senėjimas",
- grupė "Tvarusis žemės ūkis, žvejyba, miškų ūkis bei integruotoji kaimo zonų plėtra",
- grupė "Informacinė visuomenė",
- grupė "Novatoriški produktai, procesai ir organizavimas",
- grupė "Ilgalaikis mobilumas ir intermodalumas",
- grupė "Naujosios aeronautikos perspektyvos",
- patariamoji grupė "Sausumos transportas ir jūrinės technologijos",
- grupė "Tvarioji vandens išteklių vadyba ir kokybė" ir "Tvarioji jūrinių ekosistemų vadyba",
- grupė "Globaliniai pokyčiai, klimatas ir biologinė įvairovė",
- grupė "Ateities miestas ir kultūrinis palikimas",
- grupė "Švaresnė energetinė sistema" ir "Ekonomiška ir efektyvi energetika",
- grupė "Socialinių ekonominių žinių bazės gerinimas",
- grupė "Kontroliuojamoji termobranduolinė sintezė",
- grupė "Branduolinė sintezė",
kurios konsultuoja Komisiją dėl specialiųjų programų aprėpiamų pagrindinių veiksmų arba jų grupių turinio ir orientavimo.
2 straipsnis
Kiekviena ekspertų grupė:
- siūlo darbo programų apibrėžimo (įskaitant konkursų programavimą, RTD netiesioginių veiksmų vertinimo kriterijus ir, jei įmanoma, kiekybinių arba patikrinamų mokslinių bei techninių ir ekonominių uždavinių, skirtų siekti pagrindinių veiksmų arba jų grupių tikslų, nustatymą) gaires,
- teikia pastabų dėl atliktino darbo strateginio pobūdžio ir eksploatavimo bei dėl rezultatų analizės, siekdamos galimo darbo programų pertvarkymo.
3 straipsnis
1. Visas ekspertų grupes sudaro Komisija, kad būtų užtikrinta tolygi jų sudėtis atsižvelgiant į jų narių geografinę buvimo vietą ir veiklos sritį (pramonė ir paslaugos, moksliniai tyrimai ir inovacijos, vartotojai, valstybės reguliavimo institucijos ir socialinė bei ekonominė veikla). Komisija taip pat stengiasi kiek įmanoma labiau užtikrinti tolygų vyrų ir moterų dalyvavimą.
2. Ekspertų grupių narių atrankos tvarka ir specialiosios programos, pagrindiniai šių grupių aprėpiami veiksmai bei jų grupės pateikiami priede.
4 straipsnis
1. Komisija skiria ekspertų grupių narius kaip individualius asmenis dvejiems metams. Paskyrimo laiką galima pratęsti tik vieną kartą, ne daugiau kaip dvejiems metams.
Grupių nariai eina savo pareigas tol, kol yra pakeičiami arba kol pratęsiami jų įgaliojimai.
Jei grupės narys nebegali veiksmingai prisidėti prie grupės darbo, tampa programos komiteto narys arba atsistatydina, likusiam jo įgaliojimų laikui Komisija priede nustatyta tvarka skiria kitą asmenį.
2. Ekspertų grupių narių pavardės skelbiamos Europos Bendrijų oficialiajame leidinyje.
3. Ekspertų grupių narių kelionės ir gyvenimo sąnaudos atlyginamos Komisijos nustatyta tvarka.
4. Komisija skiria kiekvienos ekspertų grupės pirmininką ir jo pavaduotoją iš tos grupės narių. Pirmininkas ir jo pavaduotojas negali būti iš vienos geografinės vietovės ir negali atstovauti tai pačiai veiklos sričiai.
Priimta Briuselyje, 1998 m. spalio 22 d.

Labels: 7
9
15